Document ID: 32013D0518

KOMISIJAS ĪSTENOŠANAS LĒMUMS
(2013. gada 21. oktobris),
ar ko groza E pielikuma 1. daļu Padomes Direktīvā 92/65/EEK attiecībā uz veterinārā sertifikāta paraugu dzīvniekiem no saimniecībām
(izziņots ar dokumenta numuru C(2013) 6719)
(Dokuments attiecas uz EEZ)
(2013/518/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 1992. gada 13. jūlija Direktīvu 92/65/EEK, ar ko paredz dzīvnieku veselības prasības attiecībā uz tādu dzīvnieku, spermas, olšūnu un embriju tirdzniecību un importu Kopienā, uz kuriem neattiecas dzīvnieku veselības prasības, kas paredzētas īpašos Kopienas noteikumos, kuri minēti Direktīvas 90/425/EEK A(I) pielikumā (1), un jo īpaši tās 22. panta pirmo daļu,
tā kā:
(1)
Direktīvas 92/65/EEK 10. pantā ir noteiktas dzīvnieku veselības prasības, kas jāievēro, lai suņus, kaķus un mājas seskus varētu tirgot Savienībā. Cita starpā tajā noteikts, ka šiem dzīvniekiem jāatbilst attiecīgajām prasībām, kas izklāstītas Eiropas Parlamenta un Padomes 2013. gada 12. jūnija Regulas (ES) Nr. 576/2013 par lolojumdzīvnieku nekomerciālu pārvietošanu un par Regulas (EK) Nr. 998/2003 atcelšanu (2) 6. pantā un vajadzības gadījumā arī 7. pantā.
(2)
Regulas (ES) Nr. 576/2013 6. pantā cita starpā noteikts, ka minētajiem dzīvniekiem jābūt līdzi identifikācijas dokumentam pases formā saskaņā ar Komisijas pieņemtu paraugu. Minētās pases paraugs ir noteikts III pielikumā Komisijas 2013. gada 28. jūnija Īstenošanas regulā (ES) Nr. 577/2013 par identifikācijas dokumentu paraugiem suņu, kaķu un mājas sesku nekomerciālai pārvietošanai, teritoriju un trešo valstu sarakstu izveidošanu un par deklarāciju formas, izkārtojuma un valodas prasībām, atbilstoši Eiropas Parlamenta un Padomes Regulā (ES) Nr. 576/2013 paredzētajiem konkrētiem nosacījumiem (3).
(3)
Regulas (ES) Nr. 576/2013 7. pantā noteikts, ka dalībvalstis konkrētos apstākļos var atļaut nekomerciāli pārvietot no citas dalībvalsts uz savu teritoriju jaunus suņus, kaķus un mājas seskus, kas nav vakcinēti pret trakumsērgu, vai tādus, kas ir vakcinēti pret trakumsērgu, bet vēl nav ieguvuši aizsargimunitāti pret šo slimību. Ja šāda pārvietošana ir atļauta, tad dalībvalstīm būtu jāinformē sabiedrība ar tīmekļa vietņu palīdzību, uz kurām Komisija savā tīmekļa vietnē norāda saiti, ko var izmantot tirdzniecības nolūkā.
(4)
Turklāt Direktīvas 92/65/EEK 10. pantā ir noteikts, ka suņiem, kaķiem un mājas seskiem līdzi jābūt veterinārajam sertifikātam, kas atbilst E pielikuma 1. daļā norādītajam paraugam.
(5)
Pēc Eiropas Parlamenta un Padomes 2003. gada 26. maija Regulas (EK) Nr. 998/2003 par dzīvnieku veselības prasībām, kas piemērojamas lolojumdzīvnieku nekomerciālai pārvietošanai, un ar kuru groza Padomes Direktīvu 92/65/EEK (4), atcelšanas ar Regulu (ES) Nr. 576/2013 ir nepieciešams grozīt veterinārā sertifikāta paraugu, lai aizvietotu atsauces uz Regulu (EK) Nr. 998/2003 ar atsaucēm uz Regulu (ES) Nr. 576/2013.
(6)
Direktīvas 92/65/EEK E pielikuma 1. daļā noteiktajā veterinārajā sertifikātā ņemta vērā Komisijas 2010. gada 6. maija Regula (ES) Nr. 388/2010, ar ko īsteno Eiropas Parlamenta un Padomes Regulu (EK) Nr. 998/2003 attiecībā uz dažu sugu lolojumdzīvnieku maksimālo skaitu nekomerciālai pārvietošanai (5), kurā noteikts, ka prasības un pārbaudes, kas paredzētas ar Direktīvu 92/65/EEK, jāpiemēro vairāk nekā piecu dzīvu lolojumdzīvnieku pārvietošanai uz dalībvalsti no citas dalībvalsts vai trešās valsts, kas uzskaitīta Regulas (EK) Nr. 998/2003 II pielikuma B daļas 2. iedaļā.
(7)
Ar Regulu (ES) Nr. 388/2010 paredzētie noteikumi ir pārskatīti un iekļauti Regulā (ES) Nr. 576/2013. Tādēļ Direktīvas 92/65/EEK E pielikuma 1. daļā dotajā veterinārā sertifikāta paraugā būtu jāsvītro atsauces uz Regulu (ES) Nr. 388/2010.
(8)
Tāpēc Direktīva 92/65/EEK būtu attiecīgi jāgroza.
(9)
Lai izvairītos no tirdzniecības traucējumiem, pārejas posmā, ievērojot konkrētus nosacījumus, būtu jāļauj izmantot veterināros sertifikātus, kas izdoti saskaņā ar Direktīvas 92/65/EEK E pielikuma 1. daļu pirms šī lēmuma piemērošanas dienas.
(10)
To piemēro no Regulas (ES) Nr. 576/2013 piemērošanas dienas.
(11)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Direktīvas 92/65/EEK E pielikuma 1. daļu aizstāj ar šā lēmuma pielikumu.
2. pants
Pārejas periodā līdz 2015. gada 29. aprīlim dalībvalstis var atļaut tirdzniecību ar suņiem kaķiem un mājas seskiem no saimniecībām, kuriem ir līdzi veterinārais sertifikāts, kas izsniegts ne vēlāk kā 2014. gada 28. decembrī saskaņā ar Direktīvas 92/65/EEK E pielikuma 1. daļā sniegto paraugu pirms ar šo lēmumu ieviestajiem grozījumiem minētās direktīvas redakcijā.
3. pants
Šo lēmumu piemēro no 2014. gada 29. decembra.
4. pants
Šis lēmums ir adresēts dalībvalstīm.
Briselē, 2013. gada 21. oktobrī

Labels: 8
3
6